聽鄭三彈雙韻子歌
作者：游九言
朝代：宋

paragraphs: 寒窗積雪生虛明，玉壺風折層簷冰。
朱霞秀色妙公子，理絃燈下聲亭亭。
遊絲兩兩掛孤月，雙聲應手無留停。
月寒照戶砌蟲泣，雲凍出浦邊鴻征。
蒼蠅撲紙窗欲透，蜾蠃穴桑兒未成。
琵琶寬詳雙韻切，含凄盡向絃中說。
酒酣疏綺雜娛嬉，誰道壯夫心更折。
一從敵騎下河南，學得聲容難辨別。
鷓鴣金屋沸歌吹，鼠頭寶陌行靴襪。
帕腰慢舞作彎弧，捉耳釂觴真折馘。
眼前猶聽舊歌辭，鳳韶豈獨鏘虞時。
罷彈三喟寢不熟，風定寒江靜夜悲。